Hedalsfjorden, Skammestein.
**Øystre Slidre** er en kommune i Innlandet. Den grenser i nord til Vågå og Nord-Fron, i nordøst til Sør-Fron og Gausdal, i sørøst til Nord-Aurdal, i sørvest til Vestre Slidre, og i vest til Vang.

Kommunen ligger i Valdres i det sentrale Sør-Norge, mellom Hallingdal og Gudbrandsdalen.

Areal og befolkning
-------------------

Øystre Slidre har 3252 innbyggere (2022). De fleste øystreslidringer bor i Heggenes (administrativt sentrum), Rogne, Skammestein, Volbu, Beito og på Beitostølen.

Folk fra Øystre Slidre omtales som øystreslidringer, mens folk fra Beito, Heggenes, Volbu og Rogne kalles beitinga, heggebygdinga, vølbuinga og røgninga.

Geografi
--------

Bitihorn og Båtskaret
Fjellområdet Jotunheimen strekker seg inn i kommunens nordre deler.

Øystre Slidre måler 45.1 km på nord-sør aksen og 39.8 km på øst-vest aksen.

Høyeste punkt i kommunen er Øystre Rasletind med en høyde på 2010 meter over havet. En annen kjent fjelltopp er Bitihorn. Omtrent 73 % av kommunen ligger over 900 meter over havet. Kommunens laveste punkt er 410 meter over havet.

Vann dekker 60 km² av kommunen, med største innsjøer Vinstre, Yddin, Vangsjøen, Javnin og Olevatnet.

Kommunen ligger delvis i Jotunheimen og fjellvegen over Valdresflye til Gudbrandsdalen er et velkjent værhardt parti. Denne vegen er en del av den indre ruta for trafikk på aksen Bergen – Trondheim.

Historie
--------

Båtskaret er et smalt gjel (*skar*) hvor båter i middelalderen ble dradd fra Øystre Slidre og inn til Vinstre, derav navnet på gjelet. Inne på flya ligger Vinstre, et kjent stort fiskevann hvor det er mye fin ørret. Som følge av en uenighet mellom folk fra Valdres og folk fra Gudbrandsdalen var det ikke trygt å la båtene ligge igjen inne i fjellheimen, de ble da ramponert.

Bakgrunnen for denne feiden er et bruderov hvor en ung jente som skulle giftes bort fikk sendt bud til sin kjære, og han kom og hentet henne. En av de som var med han ble senere beskyldt for å ha stukket et stabbur i brann og som erstatning for dette måtte de avstå fiskerettighetene. Bruden ble derimot i bygda.

Under andre verdenskrig var Skriulægret i Øystre Slidre tilholdssted for Peder Furubotn og ledelsen av Norges Kommunistiske Partis illegale virksomhet mellom 1942 og 1944.

Næringsveier
------------

Ved Røyne med utsyn mot Hegge
Tradisjonelt er kommunen en landbrukskommune, selv om terrenget gjør at det landbruket drives i liten skala i forhold til steder i andre land. landbruket er ikke en så dominerende inntektskilde som tidligere da turisme blir stadig viktigere.

Våpenskjoldet til Øystre Slidre avbilder skifertak for å vise viktigheten av den tidligere skiferindustrien for kommunen. Bruken av slike skifertak er svært utbredt i Valdres.

Beitostølen er et populært skisted med heiser og preparerte løyper. Beitostølen er av de større vintersportsstedene i Norge og en betydelig del av kommunens inntekter kommer fra dette området. 
Stedet har også World Cup i skiskyting og langrenn og er også internasjonalt kjent for Ridderrennet.

Kultur
------

### Tusenårssted

Kommunens tusenårssted er Øystre Slidre folkebibliotek som sto ferdig i 2000. Biblioteket ligger i barne- og ungdomsskolen på Tingvang og den kunstneriske utsmykningen er gjort av den lokale kunstneren Sigmund Årseth.

### Severdigheter

**Hegge stavkirke** er en stavkirke fra 1216 eller noe senere, i bygda Hegge. Kirken er første gang nevnt i skriftlige kilder i 1327, mens årringdatering av tømmeret som er brukt i kirken indikerer at kirken er fra 1216.

**Lyskapellet** er en liten, privat kirke på Beitostølen i Øystre Slidre kommune i Valdres. Kapellet, som ble reist etter ønske og med midler fra Anna og Erling Stordahl, sto ferdig i 2000. Det ble vigslet 31. oktober 2000 av biskop Rosemarie Køhn.

### Kulturminner

* Kveno var opprinnelig en husmannsplass fra slutten av 1500-tallet under gården Melby. Den ble frikjøpt i 1850. De eksisterende bygningene er fra rundt 1900.

Flere severdigheter
* Rogne kirke
* Volbu kirke
* Lidar kirke

Politikk
--------

Se også utfyllende artikkel: Kommunestyrevalg i Øystre Slidre.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 29,6 | +6,2 | 432 | +61 | 6 | +1 | 2 |
| Senterpartiet | 28,9 | −23,4 | 422 | −407 | 6 | −5 | 1 |
| Høyre | 18,1 | +5,4 | 265 | +63 | 4 | +1 | 1 |
| Sosialistisk Venstreparti | 14,5 | +7,3 | 212 | +97 | 3 | +2 | 1 |
| Venstre | 8,9 | +4,5 | 130 | +61 | 2 | +1 |  |
| Valgdeltakelse/Total | 57,7 % | 1 504 | 21 | 5 |
| **Ordfører:** Bjarne Budal (Ap) | **Varaordfører:** One Granli Enerud (SV) |
| Merknader: Kilde:  og  |

Kjente personer fra Øystre Slidre
---------------------------------

* Knut Lykken (1831-1911), bonde og fjellfører
* Ola G. Okshovd (1872-1960), folkemusiker (hardingfele)
* Olav Beito (1901-1989), språkforsker, professor ved Universitetet i Oslo
* Torleiv Bolstad (1915-1979), folkemusiker, spelemann
* Erling Stordahl (1923-1994), forkjemper for funksjonshemmede
* Magnus Sandberg (1918-2010, sivilagronom, bonde og forfatter
* Sigmund Årseth (1936-2012), billedkunstner
* Steinar Hovi (1939-2013, grunnlegger av Beitostølen Resort
* Odd Rogne (1942-), siviløkonom, direktør ved Norsk Polarinstitutt 1983-1991
* Tom Schmidt (1948-), professor i navneforskning ved Universitetet i Oslo
* Gro Lundby (1954-), ordfører 2003-2011, fylkesordfører i Oppland 2011-2015
* Inga Bolstad (1966-), riksarkivar fra 2014
* Jan Beitohaugen Granli (1979-), folkemusiker (hardingfele

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  valgresultat.no
5. ↑  «Møte i kommunestyret den 12.10.2023». Øystre Slidre kommune.

Litteratur
----------

* Stagg, Frank Noel: *East Norway and its Frontier*, George Allen & Unwin, Ltd. 1956

Eksterne lenker
---------------

* (nn) Offisielt nettsted Rediger på Wikidata

* (en) Øystre Slidre – kategori av bilder, video eller lyd på Commons Rediger på Wikidata
* (no) Øystre Slidre i Store norske leksikon
* (no) Kommunefakta Øystre Slidre - Statistisk sentralbyrå
* (no) Øystre Slidre Historielag

| Innlandet |
| --- |
| Innlandet | Alvdal · Dovre · Eidskog · Elverum · Engerdal kommune · Etnedal · Folldal · Gausdal · Gjøvik · Gran · Grue · Hamar · Kongsvinger · Lesja · Lillehammer · Lom · Løten · Nord-Aurdal · Nord-Fron · Nord-Odal · Nordre Land · Os · Rendalen · Ringebu kommune · Ringsaker · Sel · Skjåk · Stange · Stor-Elvdal · Søndre Land · Sør-Aurdal · Sør-Fron · Sør-Odal · Tolga · Trysil kommune · Tynset · Vang · Vestre Slidre · Vestre Toten · Vågå · Våler · Østre Toten · Øyer · Øystre Slidre · Åmot · Åsnes | Norge |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** VIAF **·** ISNI **·** GeoNames **·** Sentralt stedsnavnregister **·** Brønnøysundregistrene **·** MusicBrainz
 |